**ΓΥΜΝΑΣΙΟ ΠΟΛΕΜΙΟΥ ΣΧΟΛΙΚΗ ΧΡΟΝΙΑ: 2015 - 16**

**ΓΡΑΠΤΕΣ ΠΡΟΑΓΩΓΙΚΕΣ ΕΞΕΤΑΣΕΙΣ ΙΟΥΝΙΟΥ 2016**

|  |  |
| --- | --- |
| **Τάξη:** A ΄ Γυμνασίου**Μάθημα:** Νέα Ελληνικά**Ημερομηνία:** 07/ 06 /2016**Χρόνος εξέτασης:** 2 (δύο ώρες) |  |

**ΟΔΗΓΙΕΣ**

* Το εξεταστικό δοκίμιο αποτελείται από εννέα (9) σελίδες (συμπεριλαμβανομένης και της 1ης σελίδας)
* Το εξεταστικό δοκίμιο αποτελείται από δύο (2) μέρη. Να απαντήσετε σε **όλα** τα μέρη και σε **όλα** τα ερωτήματα.
* Όλες οι απαντήσεις να γραφούν στις σφραγισμένες κόλλες.
* Δεν επιτρέπεται η χρήση διορθωτικών υλικών.
* Γράφετε μόνο με μελάνι, μπλε ή μαύρου χρώματος.

**ΜΕΡΟΣ Α΄: ΓΛΩΣΣΑ (Μονάδες 14)**

**ΚΕΙΜΕΝΟ 1:**

 **ΕΝΑ ΠΡΩΤΑΚΙ ΕΞΟΜΟΛΟΓΕΙΤΑΙ…**

**«Το δημοτικό είναι**

**πολύ διαφορετικό**

**από το γυμνάσιο»**

Παλιά, πριν ανοίξουν τα σχολεία, όταν μιλούσαν για το γυμνάσιο, το σκεφτόμουν σαν κάτι άπιαστο και μακρινό, που ποτέ δεν θα είχα την ευκαιρία από κοντά να γνωρίσω. Φανταζόμουν τους καθηγητές απρόσιτους, να ενδιαφέρονται μόνο για τα μαθήματα που θα παραδώσουν και τους μαθητές σαν μικρούς «επαναστάτες» - ζιζάνια που προσπαθούν με κάθε τρόπο να χάσουν μαθήματα! Ευτυχώς όμως το γυμνάσιο δεν είναι έτσι!

Το βράδυ της 9ης Σεπτεμβρίου, δεν μου κόλλαγε ύπνος. Συνέχεια σκεφτόμουν το γυμνάσιο. Όταν το πρωί άκουσα τη μαμά μου να μου φωνάζει και ένιωσα το απαλό της το χέρι να μου χαϊδεύει τα μαλλιά για να ξυπνήσω, άκουσα την καρδιά μου να χτυπά τόσο γρήγορα, που νόμιζα πως πάει να σπάσει. Πετάχτηκα από το κρεβάτι και σε χρόνο ρεκόρ ήμουν έτοιμη (πράγμα πολύ δύσκολο για εμένα, αφού το πρωί είμαι πάντα τόσο νυσταγμένη, που δεν μπορώ να κουνηθώ)! Είχα μεγάλη αγωνία!

Μόλις έφτασα στο σχολείο, δεν πίστευα στα μάτια μου! Ήταν ένα μεγάλο, εντυπωσιακό κτίριο, με ποικιλία χρωμάτων. Ξαφνικά το κτίριο του δημοτικού μου φάνηκε τρύπα! Δεν χόρταινα να βλέπω το νέο μου σχολικό περιβάλλον, θαύμαζα τα γήπεδα και το προαύλιο στο οποίο ήμασταν όλοι μαζεμένοι, κι αυτό τεράστιο! Είχα τόσο εντυπωσιαστεί, ώστε ξεπέρασα την απογοήτευση που δεν βρήκα κανένα γνωστό, φίλο ή έστω εχθρό, από το δημοτικό…

Όσο περνούσαν οι μέρες, καταλάβαινα πως οι καθηγητές δεν γεννήθηκαν μόνο για να μας βασανίζουν! Ήταν καλοί κι ανθρώπινοι, δεν νοιάζονταν μόνο για το μάθημά τους, αλλά και για μας. Ενδιαφέρονταν να έχουμε σωστή συμπεριφορά και να προσαρμοστούμε ομαλά στο νέο σχολικό περιβάλλον! Σιγά σιγά ένιωθα όλο και πιο άνετα μέσα στην τάξη (γνώριζα όλο και καλύτερα τους συμμαθητές μου κι έτσι δεν ντρεπόμουν) και έκανα όλο και περισσότερους φίλους (και από άλλες τάξεις). Όλες μου λοιπόν οι έγνοιες είχαν ως δια μαγείας εξαφανιστεί! Εκτός απ’ αυτήν των διαγωνισμάτων και των βαθμών του πρώτου τριμήνου.

Η κατ’ οίκον προετοιμασία στο γυμνάσιο είναι ασύγκριτα μεγαλύτερη από εκείνη του δημοτικού! Επίσης, εκτός απ’ τις εργασίες πρέπει κάθε μέρα να είμαστε πανέτοιμοι και διαβασμένοι, γιατί μπορεί να «πέσει» απρόοπτο διαγώνισμα. Διαγωνίσματα προειδοποιημένα έχουμε σχεδόν κάθε μέρα! Έτσι, μετά από τόση πίεση (γιατί έχουμε να διαβάσουμε και για τα ιδιαίτερά μας) και τόσο άγχος, φοβόμουν πάρα πολύ τη μέρα της κρίσεως, την ημέρα των δελτίων επίδοσης! Ήταν η πρώτη φορά που θα έπαιρνα βαθμούς στα χέρια μου, οπότε είχα φόβο και αγωνία μαζί για το πώς θα τα πάω.

Και να που η μεγάλη μέρα έφτασε! Το άγχος μου απερίγραπτο! Όπως και των υπολοίπων συμμαθητών μου! Όταν η καθηγήτρια άρχισε να φωνάζει ένα – ένα τα ονόματα για να πάρουν τους βαθμούς τους, το στομάχι μου σφίχτηκε και η καρδιά μου ήταν έτοιμη να φύγει απ’ τη θέση της. Επιτέλους, η καθηγήτρια φώναξε το όνομά μου. Σηκώθηκα από τη θέση μου, ενώ τα χέρια μου έτρεμαν, λες και είχα Πάρκινσον. Πήγα στην έδρα, πήρα τους βαθμούς μου και χωρίς να χάσω λεπτό τους είδα. Ευτυχώς, ήταν πολύ καλοί. Ήμουν τρισευτυχισμένη που οι κόποι μου και η σκληρή δουλειά μου τους τελευταίους τρεις μήνες είχαν ανταμειφθεί! Ελπίζω όλα τα παιδιά να προσπαθούν και να τα καταφέρνουν όσο καλύτερα γίνεται!

*Αλίκη Μπάρδη, Α5*

**Σχολική εφημερίδα ΕΝ ΠΛΩ**

1. **ΚΑΤΑΝΟΗΣΗ ΚΕΙΜΕΝΟΥ**
2. Γράψετε **μια (1) θετική** και **μια (1) αρνητική** **εμπειρία** της μαθήτριας από το Γυμνάσιο. **(μον. 1)**
3. Γράψετε **δύο (2) διαφορές** που υπάρχουν στο Γυμνάσιο της μαθήτριας του κειμένου με το δικό σας Γυμνάσιο. **(μον.1)**

1. **ΟΡΓΑΝΩΣΗ ΛΟΓΟΥ**
2. Γράψετε **το επικοινωνιακό πλαίσιο** (πομπό, δέκτη, σκοπό επικοινωνίας) μέσα στο οποίο παράγεται το κείμενο. **(μον.0.75)**
3. Επιλέξετε **ένα (1) στοιχείο πολυτροπικότητας** που υπάρχουν στο πιο πάνω κείμενο. **(μον.0.25)**
4. Λεζάντα
5. Έντονα και μεγαλύτερα γράμματα τίτλου
6. Εικόνα
7. Γραφική παράσταση
8. Επιλέξετε το **κειμενικό είδος** στο οποίο το κείμενο ανήκει: **(μον.0.25)**

α) αγγελία β) επιστημονικό άρθρο γ) προσωπικό ημερολόγιο δ) φιλική επιστολή

1. Επιλέξετε τους **δύο (2) κειμενικούς τύπους** που χρησιμοποιεί η μαθήτρια για να γράψει το κείμενο αυτό: **(μον.0.25)**

α) επιχειρηματολογία β) περιγραφή γ) οδηγίες δ) αφήγηση

1. **ΜΟΡΦΟΣΥΝΤΑΚΤΙΚΑ ΦΑΙΝΟΜΕΝΑ**
2. α) Στο κείμενο υπάρχουν πολλές προτάσεις με **θαυμαστικά(!)**. **Πώς ονομάζονται**;

 **(μον.0.25)**

1. Ερωτηματικές
2. Επιφωνηματικές
3. Αποφαντικές

β) **Γιατί** η μαθήτρια **χρησιμοποίησε** στο κείμενό της **τέτοιου είδους προτάσεις**; **(μον.0.25)**

1. Στην **τελευταία παράγραφο** *(Και να που η μεγάλη μέρα έφτασε! … να τα καταφέρνουν όσο καλύτερα γίνεται!)* του κειμένου:

α) να εντοπίσετε και να γράψετε **μια (1) ελλειπτική πρόταση** **(μον.0.25)**

β) να την **μετατρέψετε** σε **απλή ή επαυξημένη (μον.0.25)**

1. Μόλις έφτασα στο σχολείο, δεν πίστευα στα μάτια μου!

α) Γράψετε **το** **χρόνο** στον οποίο βρίσκεται **το υπογραμμισμένο ρήμα** της πιο πάνω πρότασης. **(μον.0.25)**

β) **Γιατί** η μαθήτρια **χρησιμοποιεί στο κείμενό της τη χρονική βαθμίδα του παρελθόντος**;

 **(μον.0.25)**

1. **ΛΕΞΙΛΟΓΙΚΑ**
2. Αναλύστε τις υπογραμμισμένες λέξεις των πιο κάτω προτάσεων **στα συνθετικά τους μέρη**:

 **(μον.0.5)**

1. Ήμουν τρισευτυχισμένη που οι κόποι μου και η σκληρή δουλειά μου τους τελευταίους τρεις μήνες είχαν ανταμειφθεί!
2. Θαύμαζα τα γήπεδα και το προαύλιο στο οποίο ήμασταν όλοι μαζεμένοι.
3. Γνώριζα όλο και καλύτερα τους συμμαθητές μου κι έτσι δεν ντρεπόμουν.
4. Δεν χόρταινα να βλέπω το νέο μου σχολικό περιβάλλον.
5. Σχηματίστε **ένα (1) παράγωγο ουσιαστικό** των παρακάτω λέξεων: **(μον.0.5)**
6. Ανοίξουν (ανοίγω):
7. Μιλούσαν (ομιλώ):
8. Σκεφτόμουν (σκέφτομαι):
9. Φανταζόμουν (φαντάζομαι):
10. **ΠΑΡΑΓΩΓΗ ΓΡΑΠΤΟΥ ΕΠΙΚΟΙΝΩΝΙΑΚΟΥ ΛΟΓΟΥ (Μονάδες 8)**

Η πρώτη σας σχολική χρονιά στο Γυμνάσιο φτάνει στο τέλος της. Το σχολείο σας επιθυμεί να αφιερώσει μια σελίδα του περιοδικού που θα εκδώσει, σε σας τα «πρωτάκια». **Να περιγράψετε** **τις εντυπώσεις και τα συναισθήματά σας** από αυτή την **πρώτη σχολική χρονιά στο Γυμνάσιο. (220-250 λέξεις)**

**ΜΕΡΟΣ Β’: ΛΟΓΟΤΕΧΝΙΑ (Μονάδες 6)**

**ΚΕΙΜΕΝΟ 1: ΔΙΔΑΓΜΕΝΟ (απόσπασμα)**

Προτού ξεκινήσει για τις εξετάσεις στο μάθημα των Αρχαίων Ελληνικών ο Βάνιας Οττεπιέλιωφ ασπάστηκε όλα τα εικονίσματα. Ένιωθε κάτι παγερό πίσω από το στήθος του, η καρδιά του χτυπούσε, σταματούσε ώρες-ώρες από την αγωνία του άγνωστου. Τι βαθμό θα ’παιρνε σήμερα; Τρία ή δύο;

Έξι φορές ζήτησε από τη μητέρα του να του δώσει την ευχή της και φεύγοντας παρακάλεσε τη θεία του να προσευχηθεί για να τον φωτίσει η Παναγιά. Στο δρόμο έδωσε δυο καπίκια1 σε ένα ζητιάνο ελπίζοντας πως μ’ αυτά τα δυο καπίκια θα μπορούσε να εξαγοράσει την αμάθειά του και ο θεός θα βοηθούσε να πει απ’ έξω τα αριθμητικά μ’ εκείνα τα φοβερά «τεσσαράκοντα» και «οκτωκαίδεκα».

Γυρίζοντας ο Βάνιας από το Λύκειο, περασμένες τέσσερες, γλίστρησε σαν κλέφτης στην κάμαρά του και ξάπλωσε στο κρεβάτι. Το αδύνατο προσωπάκι του ήταν κατάχλωμο. Στα κατακόκκινα μάτια του έβλεπες σκοτεινόχρωμους κύκλους.

– Λοιπόν; ρώτησε η μητέρα του πλησιάζοντας στο κρεβάτι. Πώς πήγε σήμερα; Τι βαθμό πήρες;

Ο Βάνιας ανοιγόκλεισε τα μάτια, στράβωσε το στόμα και έμπηξε τα κλάματα. Η μητέρα του χλόμιασε, άνοιξε το στόμα αποσβολωμένη και χτύπησε τα χέρια της με απελπισία. Το ρούχο που έραβε της έπεσε από τα χέρια.

– Γιατί κλαις; Δεν έγραψες καλά;

– Απορρίφθηκα… Δυάρι μου έβαλαν…

– Το περίμενα! Με ζώναν τα φίδια εμένα! Ω! Θεέ μου! Μα πώς τό ’κανες αυτό; Δεν είπες τίποτα; Σε ποιο μάθημα;

– Στα Αρχαία Ελληνικά… Μαμακούλα μου, εγώ… Με ρώτησε πώς είναι ο μέλλων του φέρομαι κι εγώ αντί να του πω οίσομαι, του είπα όψομαι. Ύστερα… ύστερα… δε βάζουμε περισπωμένη στην προπαραλήγουσα κι εγώ τα είχα χάσει… και έβαλα ψιλή-περισπωμένη στο γιώτα… Έπειτα ο Αρταξέρσωφ2 με ρώτησε να του πω τα εγκλιτικά… του τα είπα, αλλά μπέρδεψα μια αντωνυμία… Έκανα λάθος. Και μού ’βαλε δυάρι. Είμαι… είμαι άτυχος! Όλη τη νύχτα διάβαζα!... Μια βδομάδα τώρα σηκώνομαι από τις τέσσερες το πρωί…

– Δεν είσαι συ άτυχος, μα εγώ η δυστυχισμένη, εγώ… Μ’ έφαγες κακούργε! Έγινα πετσί και κόκαλο από σένα, Ηρώδη! Εσύ είσαι η κακή μου μοίρα, η δυστυχία μου! Εγώ τα πληρώνω όλα, βρωμόπαιδο!... Κόπηκε η μέση μου, έλιωσα στα πόδια, υποφέρω και ορίστε το ευχαριστώ. Γιατί δε διαβάζεις;

– Μα εγώ… διαβάζω… Δε διαβάζω; Όλη τη νύχτα… Το βλέπεις και μόνη σου…

– Αχ! Θεέ μου δε με παίρνεις να γλιτώσω από τα βάσανα;… Εσύ είσαι η καταστροφή μου! Όλες έχουν παιδιά σαν όλα τα παιδιά. Εγώ έχω ένα κι αυτό ανεπρόκοφτο! Τι να σου κάνω; Να σε τσακίσω στο ξύλο; Δε βαστάνε τα χέρια μου. Δεν αντέχω πια, Παναγιά μου!...

Άντον Τσέχοφ, *Διηγήματα*, μτφρ. Κ. Σιμόπουλος, Βιβλιοθήκη για όλους, Αθήνα 1968

1καπίκια: υποδιαίρεση του ρουβλίου, του ρωσικού νομίσματος· 2 Αρταξέρσωφ: ο καθηγητής των αρχαίων ελληνικών

**ΚΕΙΜΕΝΟ 2: ΑΔΙΔΑΚΤΟ: Κώστας Ταχτσής, *Ζήτημα ιδιοσυγκρασίας* (απόσπασμα)**

«Ησυχία», είπ’ η κυρία Μίνα. «Είναι κανείς απών;»

Μερικά παιδιά φώναξαν πως απουσίαζε ο διπλανός τους. Η κυρία Μίνα σημείωσε τα ονόματά τους.

«Μόνο πέντε;», είπε. «Πάλι καλά, μ’ αυτό το κρύο. Τι μάθημα έχουμε την πρώτη ώρα, Μποζέλη;»

«Αριθμητική, κυρία», είπ’ ο Μποζέλης.

«Α», έκαν’ η κυρία Μίνα. «Κόψτε λοιπόν ένα φύλλο χαρτί απ’ το τετράδιο της αριθμητικής, και γράψτε πάνω δεξιά τ’ όνομά σας. Καθαρά. Άκουσες, Κελαϊδίτη;»

«Μάλιστα, κυρία», είπ’ η Κελαϊδίτη.

«Τότε γιατί ρωτάς την Κεχαγιά;»

«Ξέχασα το τετράδιο της αριθμητικής στο σπίτι, κυρία».

«Δεν έχεις κανένα τετράδιο μαζί σου;»

«Έχω το τετράδιο της ορθογραφίας», είπ’ η Κελαϊδίτη.

«Ε, τότε κόψ’ ένα φύλλο απ’ το τετράδιο της ορθογραφίας –φιλοσοφία χρειάζεται;»

Ύστερα πήγε στον πίνακα, και πήρε την κιμωλία. Μα επειδή κάτι παιδιά στα τελευταία θρανία άρχισαν να μιλάνε, η κυρία Μίνα γύρισε και κοίταξε καλά-καλά όλη την τάξη. Τα παιδιά στα τελευταία θρανία σώπασαν, κι η κυρία Μίνα ξαναγύρισε προς τον πίνακα.

Έγραψε έναν τριψήφιο αριθμό, πλάι ένα Χ, κι υστέρα άλλον έναν τριψήφιο αριθμό.

«Τι αριθμητική πράξη είν’ αυτή, Μποζέλη;»

«Πολλαπλασιασμός, κυρία», είπ’ ο Μποζέλης.

«Τ’ ακούσατε όλοι;»

«Μάλιστα, κυρία», είπ’ όλη η τάξη.

«Γράφετε λοιπόν, και να μην ακούσω τσιμουδιά. Όποιον πιάσω να κοιτάει το γραφτό του διπλανού του, θα μηδενιστεί, και θα φέρει και τον κηδεμόνα του –τι συμβαίνει, Ζερβού;»

…

«Είδατε τί γρήγορα που πλάκωσαν οι ζέστες;», είπ’ η κυρία Περεσιάδη στη γιαγιά. «Θα πάτε πουθενά φέτος;»

«Ήθελα να πάω στην Αιδηψό2 να κάνω μερικά μπάνια», είπ’ η γιαγιά. «Δυστυχώς, είναι η

τρίτη χρονιά, ο εγγονός μου έμεινε μετεξεταστέος στα μαθηματικά, και πρέπει να κάτσουμε στην Αθήνα να προγυμναστεί3.»

«Α, τον καημένο», είπ’ η κυρία Περεσιάδη.

«Τι να κάνουμε», είπ’ η γιαγιά. «Από μικρός που ήταν, και πήγαινε στο Δημοτικό, δεν τ’ άρεσε καθόλου η αριθμητική. Έμοιασε σε μένα και στη μάνα του. Είναι, καταλαβαίνετε, ζήτημα ιδιοσυγκρασίας.»

Κώστας Ταχτσής, *Τα ρέστα*, Εξάντας, Αθήνα 1988

2 στην Αιδηψό: παραθαλάσσια κωμόπολη της Εύβοιας, διάσημη για τα ιαματικά της λουτρά· 3 να προγυμναστεί: να κάνει εντατικά μαθήματα, συνήθως ιδιαίτερα

**ΕΡΩΤΗΣΕΙΣ:**

**1. Ο τίτλος** **του κειμένου 1** του Άντον Τσέχοφ είναι: **(μον.0.25)**

1. Νέα Παιδαγωγική
2. Αστραδενή
3. Μαθητική Περιπέτεια

**2.** Το **κοινό θέμα** των πιο πάνω κειμένων είναι: **(μον.0.25)**

1. Η αποτυχία των πρωταγωνιστών των κειμένων στα διαγωνίσματα/εξετάσεις.
2. Η επιτυχία των πρωταγωνιστών των κειμένων στα διαγωνίσματα/εξετάσεις.
3. Η παραβατική συμπεριφορά των πρωταγωνιστών των κειμένων στο σχολείο.

**3. I. Τα γεγονότα του κειμένου 1** διαδραματίζονται: **(μον.0.25)**

1. Στην Ελλάδα
2. Στη Ρωσία
3. Στην Κύπρο

 **II. Δικαιολογήστε την απάντησή** **σας** με δύο στοιχεία από το κείμενο. **(μον.0.25)**

**4. I.** Γράψετε **δύο (2) πράξεις ή/και συμπεριφορές του μικρού Βάνια** που δείχνουν την ψυχολογική του κατάσταση **πριν και μετά τις εξετάσεις**. **(μον. 1)**

 **II.** Γράψετε **τι κάνετε ή πώς αντιδράτε εσείς** όταν βιώνεται στο σχολείο σας την ίδια εμπειρία με τον Βάνια;  **(μον. 1)**

**ΚΕΙΜΕΝΟ 3: Ευγένιος Τριβιζάς, *Τα τρία μικρά λυκάκια(απόσπασμα)***

Μια φορά κι ένα καιρό ζούσανε τρία λυκάκια με φουντωτές ουρές και μυτερά αυτάκια. Το πρώτο ήταν άσπρο, το δεύτερο μαύρο και το τρίτο γκρίζο με πράσινη ουρά.

Μια μέρα τα φώναξε η μαμά τους και τους είπε:

– Καλά μου λυκάκια, μεγαλώσατε πια κι έφτασε ο καιρός να χτίσετε δικό σας σπίτι. Άντε λοιπόν στο καλό κι ένα σας λέω: Να φυλαγόσαστε από τον Ρούνι-Ρούνι, το ύπουλο, κακό γουρούνι!

– Μείνε ήσυχη, μανούλα, θα έχουμε τα μάτια μας δεκατέσσερα, υποσχέθηκαν τα λυκάκια και πήρανε το δρομί δρομάκι. Εκεί που πηγαίνανε, ανταμώσανε ένα καγκουρώ που έσπρωχνε ένα καρότσι γεμάτο κόκκινα και γκρίζα τούβλα.

– Να ζήσεις, καλό μας καγκουρώ, του είπανε, μας δίνεις λίγα τούβλα να χτίσουμε σπιτάκι;

– Μετά χαράς! Αποκρίθηκε το καγκουρώ, που το λέγανε Ζιπ-Ζιπ Ζορό.

Και τους χάρισε όσα τούβλα θέλανε και τρία παραπάνω.

Τα λυκάκια στρωθήκανε στη δουλειά και χτίσανε ένα τούβλινο σπιτάκι.

Την άλλη μέρα, εκεί που παίζανε στον κήπο, τι να δούνε;

Τον Ρούνι- Ρούνι, το ύπουλο, κακό γουρούνι! Αμέσως τρέξανε και κλειστήκανε στο σπιτάκι

τους. Ο Ρούνι-Ρούνι, το ύπουλο, κακό γουρούνι χτύπησε την πόρτα και είπε:

– Λυκάκια μου μικρά, λυκάκια φοβισμένα ανοίξτε μου την πόρτα, ανοίξτε μου και μένα!

– Δεν τρελαθήκαμε! απαντήσανε τα λυκάκια.

– Αν δεν ανοίξετε αμέσως τώρα, θα φυσήξω με θυμό και φόρα! Με θυμό και φόρα θα φυσήξω, το σπιτάκι θα το ρίξω!

– Και δεν πα να φυσήξεις; είπανε τα λυκάκια. Φύσα, φύσα, φύσα! Φύσα με θυμό και λύσσα!

Φύσα σαν το φυσερό, το σπιτάκι το γερό!

Και πράγματι, ο Ρούνι-Ρούνι, το ύπουλο, κακό γουρούνι, πήρε μια βαθιά-βαθιά ανάσα και μετά φύσηξε.

Φύσηξε δυνατά σαν σίφουνας, άγρια σαν ανεμοθύελλα, ορμητικά σαν δέκα τυφώνες φύσηξε. Κάπως έτσι δηλαδή: Φουουουουουουου! Φουουουουουουου!

Φύσηξε, ξεφύσηξε, αλλά τίποτα! Το σπιτάκι ούτε που κουνήθηκε.

Τι να κάνει ο Ρούνι-Ρούνι, το ύπουλο, κακό γουρούνι, έφυγε με κατεβασμένα μούτρα.

Σε λίγο όμως ξαναγύρισε. Αυτή τη φορά κρατούσε ένα σφυρί, ένα πελώριο σφυρί. Μια και δυο γκρέμισε το σπίτι και πήρε στο κυνήγι τα λυκάκια.

[….]

Τα τρία λυκάκια στρωθήκανε στη δουλειά και χτίσανε ένα λουλουδένιο σπίτι: έναν τοίχο από κρινάκια και βιολέτες δροσερές, έναν τοίχο από χρυσάνθεμα και πασχαλιές, έναν τοίχο από κυκλάμινα και γιασεμιά κι έναν τοίχο από ανεμώνες και τριαντάφυλλα κόκκινα σαν τη φωτιά. Του βάλανε σκεπή από ηλιοτρόπια και μια καμπανούλα για κουδούνι.

Έστρωσαν χαλί από χαμομήλια στο σαλόνι και στο μπάνιο γέμισαν την μπανιέρα τους με νούφαρα.

Δεν ήτανε βέβαια πολύ γερό, ήταν όμως το πιο όμορφο σπιτάκι του κόσμου.

Δεν άργησε να φανεί και ο Ρούνι-Ρούνι, το ύπουλο, κακό γουρούνι. Χτύπησε την καμπανούλα και είπε:

– Λυκάκια μου μικρά, λυκάκια φοβισμένα, ανοίξτε μου την πόρτα, ανοίξτε μου και μένα!

Τσιμουδιά τα λυκάκια. Τρέμανε σαν τα φύλλα από το φόβο τους.

– Αν δεν ανοίξετε αμέσως τώρα, θα φυσήξω με θυμό και φόρα! Με θυμό και φόρα θα φυσήξω, το σπιτάκι θα το ρίξω!

Τα λυκάκια τρομάξανε τόσο πολύ, που παραλίγο να κατσαρώσουνε οι ουρές τους. Το μαύρο μάλιστα μαδούσε μια μαργαρίτα κι έλεγε:

– Θα πέσει… δε θα πέσει… θα πέσει… δε θα πέσει…

Και πραγματικά, ο Ρούνι-Ρούνι, το ύπουλο, κακό γουρούνι, πήρε μια βαθιά-βαθιά ανάσα και ένιωσε την ευωδιά απ’ τα κρινάκια, τις βιολέτες και τα γιασεμιά, τα χρυσάνθεμα, τα κυκλαμινάκια και τα τριαντάφυλλα τα κόκκινα σαν τη φωτιά κι όλα τ’ άλλα τα λουλούδια να τον πλημμυρίζει.

Τι όμορφα που ήταν! Χάρμα! Αντί να φυσάει, άρχισε να μυρίζει.

– Μουφ, μουφ!! μύριζε και μουφ-μουφ-μουφ ξαναμύριζε. Και όσο πιο πολύ μύριζε, τόσο πιο πολύ του άρεσε, και όσο πιο πολύ του άρεσε, τόσο πιο πολύ μύριζε, ώσπου ένιωσε ανάλαφρο σαν πούπουλο και την καρδιά του τρυφερή σα λουλουδάκι.

Τα λυκάκια μισάνοιξαν την πόρτα και τι να δούνε;

Τον Ρούνι-Ρούνι, το ύπουλο, κακό γουρούνι, με μια μαργαρίτα στο αυτί να χορεύει ταραντέλα2. Κατάλαβαν αμέσως ότι ο Ρούνι-Ρούνι είχε αλλάξει και από ύπουλο, κακό γουρούνι είχε γίνει θαυμάσιο, καλό γουρούνι.

Βγήκανε από το λουλουδόσπιτο, συστηθήκανε κι άρχισαν να παίζουνε μαζί του χίλια-δυο

 παιχνίδια. Και τι δεν παίξανε! Παίξανε τόπι και κρυφτό, παίξανε αμάδες3 και κυνηγητό, παίξανε μπερλίνα4 και κουτσό, κι όταν κουραστήκανε, τον κάλεσαν στο λουλουδόσπιτό τους.

Τον κεράσανε βυσσινάδα και φράουλες με κρέμα σαντιγύ και πάστα φλώρα και τρούφες και λουκουμάδες και χαλβαδόπιτες και ζαχαρωμένα κερασάκια και ζήσανε από τότε όλοι μαζί, το θαυμάσιο, καλό γουρούνι και τα τρία μικρά λυκάκια.

Ευγένιος Τριβιζάς, *Τα τρία μικρά λυκάκια*, Μίνωας, Αθήνα 1993

2 ταραντέλα: εύθυμος και γρήγορος χορός με καταγωγή από τη Νάπολη της Ιταλίας· 3 αμάδες: παιχνίδι με πέτρες επίπεδης επιφάνειας και στρογγυλεμένες γωνιές, οι οποίες ρίχνονται προς συγκεκριμένο στόχο· 4 μπερλίνα: παιχνίδι όπου ένας κάθεται στη μέση, οι άλλοι γύρω του τον κουτσομπολεύουν μυστικά, συνήθως με περιπαιχτικά σχόλια, και στο τέλος του τα λένε, χωρίς να του αποκαλύψουν ποιος είπε τι

**ΚΕΙΜΕΝΟ 4: *O φτωχός και τα γρόσια,* Λαϊκό παραμύθι**

Ήταν ένας φτωχός με πολλά παιδιά και δούλευαν με τη γυναίκα του όλη μέρα. Κάθε βράδυ που ήταν κουρασμένοι, ήθελαν να φάνε το ψωμάκι τους ήσυχα κι αγαπημένα, κι έπειτα να πιάσει ο πατέρας τη λύρα του να χορεύουν τα παιδιά και να περνούν ζωή αγγελική.

Δίπλα κάθουνταν ένας πλούσιος, και σαν άκουε κάθε βράδυ τα γέλια και τις χαρές του φτωχού, παραξενεύονταν: «πώς εγώ μαθές να μην είμαι ευχαριστημένος κι αναπαμένος σαν αυτόν, όλη μέρα αξίνη και το βράδυ γλέντι». Λέει: «να του δώσω θέλω γρόσια, να δω τι θα κάνει».

Πάει βρίσκει το φτωχό, του λέει:

— Επειδή σε ξέρω τίμιο άνθρωπο, να, σου δίνω χίλια γρόσια ν’ ανοίξεις πραμάτεια, ό,τι θες, κι αν πλουτίσεις, μου τα δίνεις, ειδεμή σου τα χαρίζω.

Όλη μέρα πια ο φτωχός, εσυλλογιόνταν τι να κάνει τόσα γρόσια. Τα φέρνει από δω, τα φέρνει από κει: «ν’ ανοίξω πραματευτάδικο; να τα βάλω στον τόκο; να πάρω αμπελοχώραφα;».

Έρχεται το βράδυ, ούτε λύρα να πιάσει, μιλιά τσιχ δεν έκαναν τα παιδιά του. Να γελάσουν, τα μάλωνε· όλη νύχτα δεν έκλεισε μάτι απ’ τη συλλογή. Την άλλη μέρα ούτε σε μεροκάματα να πάει, ούτε πουθενά έξω από τη συλλογή. Τον ερωτά η γυναίκα του τι έχει; να τον κάνει να γελάσει· αυτός την εμάλωσε, να τον αφήσει ήσυχο.

O πλούσιος, περνά μια βραδιά, περνά άλλη, περνούν τρεις, ούτε λύρα πια άκουε ούτε γέλια, ούτε χορό των παιδιών.

Το πρωί βλέπει το φτωχό κι έρχεται:

— Να, χριστιανέ, τα γρόσια σου, κι ούτε αυτά θέλω ούτε τη σκοτούρα τους.

Από τότε, πάλι χαρούμενος στο σπίτι του, ο φτωχός έπαιζε τη λύρα, χόρευαν τα παιδιά του, σαν και πρώτα, και το άλλο πρωί στη δουλειά.

*Ελληνικά παραμύθια*, εκλογή Γ.Α. Μέγας, Βιβλιοπωλείον της Εστίας

\*μαθές: βέβαια, πράγματι \*αξίνη: τσάπα, εργαλείο για σκάψιμο \*γρόσια: χρήματα \*πραμάτεια: εμπορικό κατάστημα \*τσιχ: κιχ \*συλλογή: σκέψη, προβληματισμός, έγνοια

1. Γράψετε **τρία (3) στοιχεία** από το **κείμενο 3** που δείχνουν **τις ανατροπές/παραλλαγές** που κάνει ο Ευγένιος Τριβιζάς στο γνωστό παραδοσιακό παραμύθι τα Τρία Γουρουνάκια. **(μον.1.5)**
2. Γράψετε ποιο από τα δύο πιο πάνω κείμενα είναι **παραδοσιακό/λαϊκό παραμύθι**. **Δικαιολογήστε** την απάντησή σας με **δύο (2) χαρακτηριστικά** των παραδοσιακών λαϊκών παραμυθιών που υπάρχουν στο κείμενο. **(μον. 1)**
3. Επιλέξετε **το εκφραστικό μέσο** που κυριαρχεί στα δύο πιο πάνω κείμενα: **(μον.0.25)**
4. Μεταφορές
5. Διάλογος
6. Άσκοπα ερωτήματα
7. Επιλέξετε **το δίδαγμα** του κειμένου 4: **(μον.0.25)**
8. Τα πολλά λεφτά στη ζωή μας φέρνουν πολλές έγνοιες, άγχος και δυστυχία.
9. Τα πολλά λεφτά στη ζωή μας φέρνουν μεγάλη χαρά κι ευτυχία.
10. Η φτώχια φέρνει δυστυχία στη ζωή.

**Οι Εισηγητές Η συντονίστρια Ο Διευθυντής**

**………………………………. ………………………………. ……………………….…………**

**Χριστάκης Αγαθοκλέους Δέσποινα Πίτρου Ανδρέας Χριστοδουλίδης**

**………………………….**

**Φωτιάνα Αντωνιάδη**